b'\n_START_ARTICLE_\nPasaga\n_START_PARAGRAPH_\nPasaga\xc2\xa0\xe2\x80\x93 U raid\xc4\x97s formos metalo gaminys, kuriuo kaustomos arklio ar kito darbinio gyvulio (asilo, mulo) kanopos. Pasagos gaminamos i\xc5\xa1 mink\xc5\xa1to plieno su grifais arba be j\xc5\xb3. Arkliui da\xc5\xbenai vaik\xc5\xa1\xc4\x8diojant kietais pavir\xc5\xa1iais ragin\xc4\x97 kanopos dalis greitai nudyla ir \xc4\x97jimas gyv\xc5\xabnui gali sukelti diskomfort\xc4\x85 ar skausm\xc4\x85. Pasaga stabdo kanopos dilim\xc4\x85 ir apsaugo koj\xc4\x85 nuo skausming\xc5\xb3 sutrenkim\xc5\xb3 \xc4\xaf grunt\xc4\x85. Pasagos parenkamos pagal kanopos dyd\xc4\xaf. \xc5\xbdiem\xc4\x85 \xc4\xaf pasag\xc4\x85 prikalama spygli\xc5\xb3, kad koja geriau sukibt\xc5\xb3 su snieguotu ar apled\xc4\x97jusiu pavir\xc5\xa1iumi. Arkliai pasagomis kaustomi nuo dvej\xc5\xb3 met\xc5\xb3._NEWLINE_Nors apsaugos arklio kanopoms \xc5\xbeinomos nuo pat arkli\xc5\xb3 domestikacijos, pasagos atsirado kur kas v\xc4\x97liau. Tiksli pasag\xc5\xb3 atsiradimo vieta ir laikotarpis n\xc4\x97ra \xc5\xbeinomi. V a. frank\xc5\xb3 kunigaik\xc5\xa1\xc4\x8dio kape rasti pasagomis kaustyto arklio liku\xc4\x8diai. Ra\xc5\xa1ytiniuose \xc5\xa1altiniuose minimos nuo 910\xc2\xa0m. Pasag\xc5\xb3 gamyba Europoje suklest\xc4\x97jo XIV a. Lietuvoje ankstyviausios pasagos \xc5\xbeinomos i\xc5\xa1 XII a., da\xc5\xbeniau naudotos nuo XVI a. Iki XX a. vidurio valstie\xc4\x8diai da\xc5\xbeniausiai dirbdavo nekaustytais arba tik priekin\xc4\x97mis kojomis kaustytais arkliais._NEWLINE_Pasaga nuo seno laikoma s\xc4\x97km\xc4\x97s, gerov\xc4\x97s simboliu ir kabinama ant dur\xc5\xb3. Ta\xc4\x8diau b\xc5\xabtina, kad pasagos galai b\xc5\xabt\xc5\xb3 \xc4\xaf vir\xc5\xa1\xc5\xb3, \xc5\xbeemyn nukreipta pasaga ne\xc5\xa1a nelaimes. Ypa\xc4\x8d geru \xc5\xbeenklu laikyta rasti pamest\xc4\x85 pasag\xc4\x85.'